b'\n_START_ARTICLE_\nObarvano zlato\n_START_PARAGRAPH_\nObarvano zlato je zlitina zlata in dolo\xc4\x8denih kovin v razli\xc4\x8dnih razmerjih. Teoreti\xc4\x8dno obstaja ve\xc4\x8d sto razli\xc4\x8dnih kombinacij, v glavnem pa da zlitina zlata (Au) in bakra (Cu) rde\xc4\x8de zlato, zlitina zlata in kovine bele barve (kot so platina (Pt), iridij (Ir) in srebro (Ag)) pa belo zlato. Ve\xc4\x8dji dele\xc5\xbe druge kovine vpliva na \xc4\x8distost zlata, ki se meri v karatih: \xc4\x8de privzamemo starej\xc5\xa1i na\xc4\x8din, kjer je zlitina razdeljena na 24 delov, bo npr. rde\xc4\x8do zlato s 14 delci zlata in 10 delci druge kovine 14-karatno.\n_START_SECTION_\nBelo zlato\n_START_PARAGRAPH_\nBelo zlato je zlitina zlata in minimalno ene kovine bele barve, obi\xc4\x8dajno niklja (Ni) ali paladija (Pd). Lastnosti belega zlata so odvisne od kovin in njihovega razmerja, glede na to pa je tudi uporaba druga\xc4\x8dna: belo zlato z nikljem je trdno, zato je uporabno za izdelavo prstanov in lasnic, s paladijem pa je mehko in lahko za oblikovati, zato je uporabno za bolj precizno oblikovanje kot del nakita. V slednjem primeru se v\xc4\x8dasih za ve\xc4\x8djo te\xc5\xbeo in trajnost doda \xc5\xa1e baker, srebro in/ali platino._NEWLINE_V industrijskem pogledu je izraz belo zlato zelo ohlapen, saj predstavlja le zlato z belim odtenkom. V resnici je barva take zlitine bledo rumena, roza ali celo rjava zaradi dodatka \xc5\xbee omenjenih kovin, komercialno belkasto barvo pa daje prevleka iz rodija (Rh).\n_START_SECTION_\nKontaktna alergija\n_START_PARAGRAPH_\nPri pribli\xc5\xbeno enem \xc4\x8dloveku na osem ljudi se lahko pojavi blaga alergijska reakcija pri dolgotrajni no\xc5\xa1nji nakita iz belega zlata zaradi prisotnosti niklja. Tipi\xc4\x8dna reakcija je eflorescenca ko\xc5\xbee.\n_START_SECTION_\nRde\xc4\x8de zlato\n_START_PARAGRAPH_\nRde\xc4\x8de zlato (tudi rozasto zlato) je zlitina zlata in bakra, kar daje v splo\xc5\xa1nem rde\xc4\x8dkasto barvo. Na za\xc4\x8detku 19. stoletja je bilo priljubljeno v Rusiji, zato je znano tudi kot rusko zlato. Pri ve\xc4\x8djem dele\xc5\xbeu bakra je rde\xc4\x8da barva bolj izrazita, v skladu s tem pa lo\xc4\x8dujemo torej rozasto zlato, ki ima manj\xc5\xa1i dele\xc5\xbe Cu, ter rde\xc4\x8de zlato, ki ima ve\xc4\x8dji dele\xc5\xbe Cu. Najve\xc4\x8d karatov ima t. i. kronsko zlato, tj. 22 karatov. 18 karatno zlato navadno ne vsebuje 25\xc2\xa0% Cu, pa\xc4\x8d pa 4\xc2\xa0% Ag ter 21\xc2\xa0% Cu. 14 karatno zlato na obmo\xc4\x8dju Srednjega vzhoda vsebuje 41,67\xc2\xa0% bakra.\n_START_SECTION_\nRde\xc4\x8de zlato v glasbilih\n_START_PARAGRAPH_\nPri glasbilih se izraz rde\xc4\x8de oz. ro\xc5\xbenato zlato nana\xc5\xa1a na tanko prevleko bakra na notranji strani odmevnika trobil in pihal iz srebra. V danem primeru pravo zlato torej ni uporabljeno.\n_START_SECTION_\nZeleno zlato\n_START_PARAGRAPH_\nZeleno zlato je zlitina iz zlata in \xc4\x8distega srebra, katerega barva je v resnici zeleno-rumena. Na tovrstno zlitino se emajl oz. lo\xc5\xa1\xc4\x8d bolj oprime.\n_START_SECTION_\nSivo zlato\n_START_PARAGRAPH_\nSivo zlato je zlitina zlata ter srebra, mangana (Mn) in bakra v dolo\xc4\x8denih razmerjih.\n_START_SECTION_\nVijoli\xc4\x8dno in modro zlato\n_START_PARAGRAPH_\nVijoli\xc4\x8dno zlato je zlitina zlata in aluminija (Al), pri \xc4\x8demer je dele\xc5\xbe aluminija okoli 21\xc2\xa0%, in je zlato 18-19 karatno. Vijoli\xc4\x8dno zlato je bolj krhko, zato se lahko v primeru mo\xc4\x8dnej\xc5\xa1ega udarca razlomi na kose; uporablja se ga za nakit, vendar ne kot osnovno sestavino le-tega. Modro zlato je zlitina zlata in indija (In) s podobnimi lastnostmi.'